Framsýningin "Heimstaðurin" letur upp fríggjadagin 21. mai Fríggjadagin 21. mai letur framsýningin "Heimstaðurin" upp á Listasavni Føroya. Fyri mong føroysk listafólk hevur heimstaðurin ein serligan leiklut, bæði persónliga og sum myndevni. Hetta varpar Listasavn Føroya ljós á í serframsýningini“ Heimstaðurin”, har listaverk úr savninum verða sýnd fram saman við einstøkum verkum, sum vit hava lænt til framsýningina. Heimstaðurin kann lýsast hugtakandi og vakur, eins og nøkur av listaverkunum á framsýningini vísa. Men heimstaðurin kann eisini vekja nógvar kenslur um, hvar vit hoyra heima. Hetta setir samtíðarlistin spurningar við og viðger sum hugtak.